text: Solskin og smukt weekendvejr i vente
  16 november 2018 kl. 07.16
  Fredag begynder de fleste steder grå og skyet, men om få timer vil solen skinne fra en næsten skyfri himmel. Og det gode vejr fortsætter frem til søndag.
  Et stort højtryk passerer hen over Danmark og os giver os tørt, lunt og solrigt vejr fra fredag til søndag, oplyser meteorolog Sebastian Pelt fra TV2 Vejr.
  Fredag vil temperaturen ligge på omkring ti grader, lørdag otte grader, mens temperaturen søndag sniger sig ned til omkring seks grader og vejret tager sig en anelse mere efterårsagtigt ud. 
  - Hvis man går en tur søndag, vil det bide lidt i kinderne, så det også bliver dejligt at komme ind i varmen igen, men man vil stadig få en del sol mange steder, siger TV2s meteorolog. 
  Normalt er november årets vådeste måned med 79 millimeter regn, men indtil videre er der kun faldet 20 millimeter.
  